CELEX: 52016PC0818
Language: fi
Date: 2016-12-21
Title: Ehdotus EUROOPAN PARLAMENTIN JA NEUVOSTON ASETUS lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta

EUROOPAN KOMISSIO
            Bryssel 21.12.2016
            COM(2016) 818 final
            2016/0411(COD)
            Ehdotus
            EUROOPAN PARLAMENTIN JA NEUVOSTON ASETUS
            lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Tämän ehdotuksen tarkoituksena on taata asetuksen (EY) N:o 1008/2008
                  1
                oikeudellinen johdonmukaisuus kansainvälisen sopimuksen kanssa. 
            
            
               Asetuksen (EY) N:o 1008/2008 13 artiklassa vahvistetaan ehdot, joiden täyttyminen on edellytyksenä kolmannessa maassa rekisteröidyn ilma-aluksen vuokraamiselle ja erityisesti sen vuokraamiselle miehistöineen. Ehtoihin kuuluvat poikkeukselliset olosuhteet, esimerkiksi jos sopivaa ilma-alusta ei ole saatavilla yhteisön markkinoilla, ja vuokrasopimusten olisi oltava ajallisesti tiukasti rajattuja ja yhteisön ja kansalliseen lainsäädäntöön sisältyviä turvallisuusnormeja vastaavia turvallisuusnormeja olisi noudatettava. 
            
            
               Euroopan yhteisön ja sen jäsenvaltioiden sekä Amerikan yhdysvaltojen välinen lentoliikennesopimus
                  2
               , jäljempänä ’lentoliikennesopimus’, allekirjoitettiin 25. ja 30. huhtikuuta 2007, ja sitä on muutettu 24. kesäkuuta 2010 tehdyllä pöytäkirjalla
                  3
               . Lentoliikennesopimusta on sovellettu väliaikaisesti 30. maaliskuuta 2008 alkaen. Muutospöytäkirjaa on sovellettu väliaikaisesti 24. kesäkuuta 2010 alkaen. 
            
            
               Lentoliikennesopimuksessa säädetään sopimuspuolten välisestä järjestelystä ilma-alusten vuokraamiseksi miehistöineen. Lentoliikenteen harjoittajien tilanteen selkeyttämiseksi ja epävarmuuden vähentämiseksi komissio on pyytänyt neuvostoa antamaan sille valtuudet neuvotella Yhdysvaltojen kanssa erityisestä ilma-alusten miehistöineen vuokrausta koskevasta sopimuksesta, jonka tarkoituksena on ajallisten rajoitusten poistaminen. 
            
            
               Tämän ehdotuksen tarkoituksena on mukauttaa vastaavasti EU:n lainsäädäntöä. Ehdotuksen kohdeala on tiukasti rajattu, ja se koskee ainoastaan asetuksen (EY) N:o 1008/2008 13 artiklan 3 kohdan b alakohtaa. Muut 13 artiklan säännökset (kuten turvallisuusnormeja ja toimivaltaisen viranomaisen oikeuksia koskevat säännökset) pysyvät muuttumattomina. 
            
            
               Lyhyellä aikavälillä Yhdysvallat olisi ensimmäinen ilma-alusten miehistöineen vuokrausta koskevan sopimuksen EU:n kanssa tehneistä kolmansista maista, jolle myönnettäisiin poikkeus ajallisten rajoitusten noudattamisesta. Muut kolmannet maat voivat jatkossa pyytää vastaavaa poikkeusta, mutta kaikki pyynnöt käsiteltäisiin tapauskohtaisesti ja poikkeus myönnettäisiin vain, jos se olisi perusteltu asianmukaisesti. 
            
            
               Tästä mahdollisesti aiheutuvat suorat tai välilliset vaikutukset olisivat seurausta ilma-alusten vuokraamista miehistöineen koskevista sopimuksista, ei asetukseen tehtävästä muutoksesta. 
            
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä aloite perustuu asetuksessa (EY) N:o 1008/2008 vahvistettuihin voimassa oleviin säännöksiin lentoliikenteen harjoittamisesta. Aloite on yhdenmukainen myös suunnitteilla olevan EU:n ja Yhdysvaltojen välisen miehistöineen vuokrausta koskevan sopimuksen ja EU:n ja Yhdysvaltojen välisen lentoliikennesopimuksen mukainen.
               
            
            
               •Yhdenmukaisuus unionin muiden politiikkojen kanssa
            
            
               
                  Tämä aloite on täysin linjassa komission vuosien 2014–2019 strategisten tavoitteiden kanssa, joilla komissio pyrkii tekemään EU:sta vahvemman maailmalaajuisen toimijan ja edistämään työllisyyttä ja kasvua. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu Euroopan unionin toiminnasta tehdyn sopimuksen 100 artiklan 2 kohtaan, joka on oikeusperusta lentoliikenteeseen liittyville unionin toimenpiteille. 
               
               
                  •
                        Toissijaisuusperiaate (jaetun toimivallan osalta) 
               
            
         
         
            
               
                  Asetuksen muuttaminen on ainoa mahdollinen väline kyseessä olevan ongelman ratkaisemiseksi.
               
            
            
               •Suhteellisuusperiaate
            
            
               
                  Ehdotus on luonteeltaan tekninen mukautus, jolla EU:n lainsäädäntö mukautetaan kansainväliseen sopimukseen. Kyseinen mukautus koskee vain ja ainoastaan ajallisia rajoituksia, jotka liittyvät EU:n ja Yhdysvaltojen välisen miehistöineen vuokrausta koskevan suunnitteilla olevan sopimuksen säännöksiin. 
               
            
            
               •Toimintatavan valinta
            
            
               
                  Tämä ehdotus ei muuta alkuperäisen asetuksen sääntelytapaa. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKASET
            
            
               •Jälkiarvioinnit/toimivuustarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               Kaikki EU:n jäsenvaltiot ja toimiala (työmarkkinaosapuolet mukaan luettuina) sekä Norja ja Islanti (jotka ovat lentoliikennesopimuksen sopimuspuolia) ovat osallistuneet aktiivisesti tapauksen analysointiin ja arviointiin. 
            
            
               
                  Kuulemisten perusteella oli selvää, että sopimus ilma-alusten vuokraamisesta miehistöineen edellyttäisi asetuksen (EY) N:o 1008/2008 muuttamista.
               
            
            
               •Asiantuntijatiedon keruu ja käyttö
            
            
               
                  Muutos on luonteeltaan tekninen ja samalla laaja-alainen kansainvälisten sopimusten vuoksi. Sen vaikutusten arvioimiseksi tarvittavien tietojen keruu toteutetaan samassa yhteydessä kun pyydetään EU:n ja kolmannen maan välisestä sopimuksesta neuvottelemiseksi tarvittavaa lupaa.
               
               
                  Muutoksen ainoana syynä on suunnitteilla oleva EU:n ja Yhdysvaltojen välinen sopimus ilma-alusten vuokraamisesta miehistöineen. Kyseisen sopimuksen analyysistä ja siihen liittyvästä tiedonkeruusta esitetään yhteenveto etenemissuunnitelmassa ja suosituksessa neuvoston päätökseksi. 
               
            
            
               •Vaikutustenarviointi
            
            
               
                  Tällä aloitteella on tarkasti rajattu kohde (kansainvälisestä sopimuksesta johtuva tekninen mukautus) ja tarkoitusperä (miehistöineen vuokrausta koskeva poikkeus ajallisten rajoitusten soveltamisesta). Kuluvana vuonna 7. maaliskuuta julkaisussa etenemissuunnitelmassa esitetyn mukaisesti ei ole tarkoitus toteuttaa vaikutustenarviointia. 
               
               
                  Mahdolliset vaikutukset ovat seurausta itse miehistöineen vuokrausta koskevasta sopimuksesta, ei asetuksen muuttamisesta. 
               
            
            
               •Sääntelyn toimivuus ja yksinkertaistaminen
            
            
               
                  Ehdotus koskee teknisen mukautuksen tekemistä EU:n lainsäädäntöön, jotta se olisi linjassa kansainvälisessä sopimuksessa esitettyjen säännösten kanssa.
               
            
            
               Voimassa olevasta lainsäädännöstä ei ole tehty kattavaa arviointia, sillä aloitteessa ei ole kyse ajallisten rajoitusten yleisluontoisesta höllentämisestä kaikkiin kolmansiin maihin nähden. Aloitteen tavoitteena on luoda poikkeus, jota sovelletaan vain Yhdysvaltoihin, ja poistaa kyseessä olevan asetuksen ja EU:n kansainvälisten velvoitteiden välinen epäjohdonmukaisuus. 
            
         
         
            
               •Perusoikeudet
            
            
               
                  Ei sovelleta
               
            
            
               4.TALOUSARVIOVAIKUTUKSET
            
            
               Tämä ehdotus ei vaikuta EU:n talousarvioon. 
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ehdotuksen kohteena oleva asetus ei edellytä muita täytäntöönpanotoimenpiteitä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Tämän ehdotuksen tarkoituksena on luoda mahdollisuus poiketa asetuksen (EY) N:o 1008/2008 13 artiklan 3 kohdan b alakohdassa esitetyistä ehdoista, jotka koskevat ilma-alusten vuokrausta miehistöineen, tekemällä kansainvälisiä sopimuksia. Tämä lisäisi joustavuutta edellyttäen, että tällaisen sopimuksen tekeminen tuo EU:lle taloudellisia ja sosiaalisia etuja.
               
               
                  Ehdotetulla muutoksella mainitun asetuksen 13 artiklan 3 kohdan b alakohtaan, jossa vahvistetaan ilma-alusten vuokrausta miehistöineen koskevat edellytykset (poikkeukselliset olosuhteet, kausiluonteiset tarpeet tai toimintavaikeudet), lisätään viittaus kansainvälisiin sopimuksiin. 
               
               
                  Muut 13 artiklan säännökset (kuten turvallisuusnormeja ja toimivaltaisen viranomaisen oikeuksia koskevat säännökset) pysyvät muuttumattomina.
               
            
            
               2016/0411 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  4
               , 
            
         
         
            
               ottavat huomioon alueiden komitean lausunnon
                  5
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Asetuksen (EY) N:o 1008/2008 13 artiklassa vahvistetaan ehdot kolmannessa maassa rekisteröidyn ilma-aluksen vuokraamiselle ja erityisesti ilma-aluksen vuokraamiselle miehistöineen.
            
            
               (2)Kyseiset järjestelyt sallitaan poikkeuksellisissa olosuhteissa, esimerkiksi jos sopivaa ilma-alusta ei ole saatavilla unionin markkinoilla, ja vuokrasopimusten olisi oltava ajallisesti tiukasti rajattuja ja unionin ja kansalliseen lainsäädäntöön sisältyviä turvallisuusnormeja vastaavia turvallisuusnormeja olisi noudatettava.
            
            
               (3)EU:n ja Yhdysvaltojen välinen lentoliikennesopimus allekirjoitettiin vuonna 2007, ja sitä muutettiin 24. kesäkuuta 2010 tehdyllä pöytäkirjalla. Lentoliikennesopimuksessa heijastuu sopimuspuolten yhteinen tavoite poistaa markkinoille pääsyn esteet, jotta voitaisiin maksimoida kuluttajille, lentoyhtiöille, työntekijöille ja yhteisöille Atlantin molemmin puolin aiheutuvat hyödyt.
            
            
               (4)Lentoliikennesopimuksessa vahvistetaan myös sopimuspuolten välinen avoin järjestely ilma-aluksen vuokraamiseksi miehistöineen. Kyseinen järjestely on mahdollinen lentoliikennesopimuksen 10 artiklan säännösten nojalla sillä edellytyksellä, että kaikilla tällaisiin järjestelyihin osallistuvilla on asianmukaiset luvat ja että ne noudattavat sellaisia lakeja ja määräyksiä, joita sopimuspuolet soveltavat tavanomaisesti kyseisiin järjestelyihin.
            
            
               (5)Lentoliikennesopimuksella perustetussa sekakomiteassa aiheesta käydyt keskustelut sekä alan kehityssuuntaukset ovat osoittaneet, että sopimuspuolet hyötyisivät erillisestä miehistöineen vuokraamista koskevasta sopimuksesta, jolla tarkennettaisiin lentoliikennesopimuksen asiaankuuluvia säännöksiä.
            
            
               (6)Koska kohteena oleva sopimus koskee voimassa olevien aikarajoitusten höllentämistä, siitä aiheutuu seurannaisvaikutuksia asetuksen (EY) N:o 1008/2008 13 artiklan 3 kohdan b alakohdassa vahvistetuille ajallisille rajoituksille, jotka koskevat unionin lentoliikenteen harjoittajien kolmansien maiden lentoliikenteen harjoittajilta miehistöineen vuokraamia ilma-aluksia. 
            
            
               (7)On mukautettava 13 artiklan 3 kohdan b alakohtaa, jotta voidaan höllentää ajallisia rajoituksia ilma-alusten miehistöineen vuokrauksen osalta, josta sovitaan unionin kolmansien maiden kanssa tekemien kansainvälisten sopimusten yhteydessä. 
            
            
               (8)Asetusta (EY) N:o 1008/2008 olisi sen vuoksi muutettava vastaavasti,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Korvataan asetuksen (EY) N:o 1008/2008 13 artiklan 3 kohdan b alakohdan johdantolause seuraavasti:
            
            
               ”jokin seuraavista ehdoista täyttyy, paitsi jos unionin tekemässä kansainvälisessä sopimuksessa toisin määrätään:”
            
            
               2 artikla
            
            
               Tämä asetus tulee voimaan […] päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
            
         
         
            
               
                  Puhemies
                        Puheenjohtaja
               
               
            
         
         
            
                  
                     (1)
                  
                  
                        EUVL L 293, 31.10.2008, s. 3.
                  
               
               
                  
                     (2)
                  Neuvoston päätös, tehty 25 päivänä huhtikuuta 2007, Euroopan yhteisön ja sen jäsenvaltioiden sekä Amerikan yhdysvaltojen välisen lentoliikennesopimuksen allekirjoittamisesta ja väliaikaisesta soveltamisesta (2007/339/EY), EUVL L 134, 25.5.2007, s. 4. 
               
               
                  
                     (3)
                  EUVL L 223, 25.8.2010, s. 3. 
               
               
                  
                     (4)
                  EUVL C , , s. .
               
               
                  
                     (5)
                  EUVL C , , s. .